Αθήνα 14. 10. 2022

 Α.Π.: 13931

**ΔΕΛΤΙΟ ΤΥΠΟΥ**

Στις κάλπες καλούνται την Κυριακή και τη Δευτέρα 16 και 17 Οκτωβρίου οι γιατροί όλης της χώρας προκειμένου να εκλέξουν νέους εκπροσώπους για τους **Ιατρικούς Συλλόγους**.

Συνολικά σε όλη τη χώρα δραστηριοποιούνται περίπου **68.780 γιατροί**, τόσο ελευθεροεπαγγελματίες όσο και του δημοσίου συστήματος υγείας, αλλά δικαίωμα ψήφου έχουν μόνο όσοι έχουν τακτοποιήσει τις οικονομικές υποχρεώσεις στους Συλλόγους τους.

Σε όλη τη χώρα η εκλογική διαδικασία θα πραγματοποιηθεί μόνο την Κυριακή, με εξαίρεση τις μεγάλες πόλεις που θα διεξαχθεί και τη Δευτέρα εξαιτίας του μεγάλου αριθμού των μελών του Ιατρικού Συλλόγου.

Ο **Πανελλήνιος Ιατρικός Σύλλογος** (ΠΙΣ) απευθύνει κάλεσμα σε όλους τους γιατρούς της χώρας να προσέλθουν στις κάλπες για να ασκήσουν το εκλογικό τους δικαίωμα, ώστε όλος ο κλάδος ενωμένος να διεκδικήσει καλύτερες συνθήκες εργασίας.

Ο **Πρόεδρος του ΠΙΣ κ. Αθανάσιος Εξαδάκτυλος** σημειώνει σε δήλωσή του: «Και σε αυτές τις εκλογές θα πρέπει όλοι οι ιατροί να προσέλθουν στις κάλπες για την ανάδειξη των εκπροσώπων μας. Το εκλογικό δικαίωμα δεν είναι απλά υποχρέωση αλλά ανάγκη, ώστε μέσα στους δύσκολους καιρούς που διανύουμε για το επάγγελμά μας, να έχει φωνή το επιστημονικό προσωπικό της χώρας. Στις νέες αρχαιρεσίες θα πρέπει να δοθεί φωνή και σε νέους γιατρούς, καθώς αποτελούν την επόμενη γενιά της ιατρικής μας κοινότητας που θα διατυπώσουν όλες τις ανάγκες της σύγχρονης ιατρικής».

**Οι εκλογές σε αριθμούς**

Αξιοσημείωτο είναι ότι υπάρχουν Ιατρικοί Σύλλογοι που θα πραγματοποιήσουν τις αρχαιρεσίες με ηλεκτρονική διαδικασία όπως είναι ο Ιατρικός Σύλλογος Θεσσαλονίκης, ενώ υπάρχουν και Σύλλογοι όπως στις Κυκλάδες όπου θα γίνουν και με επιστολική ψήφο.

Στις κάλπες θα υπάρχουν 4 ψηφοδέλτια:

-Για εκλογή του ΔΣ του Ιατρικού Συλλόγου

-Για το Πειθαρχικό Συμβούλιο

-Για εκπροσώπους στη Γενική Συνέλευση του ΠΙΣ

-Για την εξελεγκτική επιτροπή

Συνολικά υπάρχουν 60 Ιατρικοί Σύλλογοι στη χώρα.

Στις εκλογές αυτές υπάρχουν 15 Ιατρικοί Σύλλογοι όπου ο υποψήφιος Πρόεδρος διεκδικεί για 1η φορά τη θέση.

Σε 19 Ιατρικούς Συλλόγους ο υποψήφιος Πρόεδρος διεκδικεί την επανεκλογή του για 2η φορά.

﻿

**Το Γραφείο Τύπου του ΠΙΣ**